2002/248/EY: Komission päätös, tehty 27 päivänä maaliskuuta 2002, neuvoston päätöksen 2000/766/EY ja päätöksen 2001/9/EY muuttamisesta tarttuvien spongiformisten enkefalopatioiden ja eläimille syötettävien eläinproteiinien osalta (ETA:n kannalta merkityksellinen teksti) (tiedoksiannettu numerolla K(2002) 1277)



Virallinen lehti nro L 084 , 28/03/2002 s. 0071 - 0072



Komission päätös, tehty 27 päivänä maaliskuuta 2002, neuvoston päätöksen 2000/766/EY ja päätöksen 2001/9/EY muuttamisesta tarttuvien spongiformisten enkefalopatioiden ja eläimille syötettävien eläinproteiinien osalta (tiedoksiannettu numerolla K(2002) 1277) (ETA:n kannalta merkityksellinen teksti) (2002/248/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 9 artiklan 4 kohdan, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 10 artiklan 4 kohdan, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(4) ja erityisesti sen 22 artiklan, sekä katsoo seuraavaa: (1) Tarttuvia spongiformisia enkefalopatioita ja eläinperäisten proteiinien käyttöä ruokinnassa koskevista tietyistä suojatoimenpiteistä 4 päivänä joulukuuta 2000 tehdyssä neuvoston päätöksessä 2000/766/EY(5) kielletään prosessoitujen eläinperäisten proteiinien syöttäminen tietyille tuotantoeläimille. Tätä kieltoa ei sovelleta tiettyihin prosessoituihin eläinproteiineihin tietyin edellytyksin, jotka on vahvistettu komission päätöksessä 2001/9/EY(6), sellaisena kuin se on muutettuna päätöksellä 2001/165/EY(7). (2) Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 999/2001(8) kielletään ruokkimasta märehtijöitä sekä prosessoidulla että prosessoimattomalla nisäkäsperäisellä proteiinilla. Asiaan liittyvän säännöksen soveltamista lykättiin komission asetuksella (EY) N:o 270/2002(9). (3) Päätöksen 2000/766/EY mukainen prosessoidun eläinperäisen proteiinin käyttökielto tuotantoeläinten ruokinnassa olisi laajennettava koskemaan kaiken eläinproteiinin käyttöä märehtijöiden ruokinnassa johdonmukaisuuden vuoksi ja BSE-tartuntariskin välttämiseksi. Jotkin eläinproteiinit, joita ei pidetä BSE-riskin aiheuttajina eikä valvonnan esteenä, olisi sallittava edelleen. (4) Munien ja munatuotteiden ei katsota aiheuttavan spongiformisten enkefalopatioiden tartuntariskiä, ja näin ollen munien ja munatuotteiden käyttäminen tuotantoeläinten ruokinnassa olisi sallittava. (5) Muiden eläinten kuin märehtijöiden osalta olisi selkeytettävä kalajauhon tuotantoa koskevia sääntöjä laitoksissa, jotka tuottavat kalaa ja kalatuotteita ihmisten ravinnoksi ja kalajauhoa eläinten rehuksi. (6) Päätöstä 2000/766/EY ja päätöstä 2001/9/EY olisi näin ollen muutettava vastaavasti. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Muutetaan päätöksen 2000/766/EY 2 artikla seuraavasti: 1) Korvataan 1 kohta seuraavasti: "1. Jäsenvaltioiden on kiellettävä a) eläimistä saatujen proteiinien syöttäminen märehtijöille; b) prosessoitujen eläinperäisten proteiinien syöttäminen tuotantoeläimille, joita pidetään, lihotetaan tai kasvatetaan elintarvikkeiden tuotantoa varten." 2) Korvataan 2 kohdan viimeinen luetelmakohta seuraavasti: "- maitoon ja maitotuotteisiin eikä muniin ja munatuotteisiin." 2 artikla Korvataan päätöksen 2001/9/EY liitteessä I oleva 1 kohta seuraavasti: "1. Kalajauho on valmistettava ainoastaan kalasta saatavien tuotteiden tuotantoon käytettävissä jalostuslaitoksissa, jotka toimivaltainen viranomainen on tähän tarkoitukseen hyväksynyt neuvoston direktiivin 90/667/ETY 5 artiklan 2 kohdan mukaisesti." 3 artikla Tätä päätöstä sovelletaan 1 päivästä huhtikuuta 2002. 4 artikla Tämä päätös on osoitettu kaikille jäsenvaltioille. Tehty Brysselissä 27 päivänä maaliskuuta 2002. Komission puolesta David Byrne Komission jäsen (1) EYVL L 395, 30.12.1989, s. 13. (2) EYVL L 62, 15.3.1993, s. 49. (3) EYVL L 224, 18.8.1990, s. 29. (4) EYVL L 24, 30.1.1998, s. 9. (5) EYVL L 306, 7.12.2000, s. 32. (6) EYVL L 2, 5.1.2001, s. 32. (7) EYVL L 58, 28.2.2001, s. 43. (8) EYVL L 147, 31.5.2001, s. 1. (9) EYVL L 45, 15.2.2002, s. 4.